ΓΡΑΠΤΗ ΕΡΩΤΗΣΗ E-2073/98

υποβολή: Roberta Angelilli (NI) προς την Επιτροπή

(7 Ιουλίου 1998)

Θέμα: Μη ιοντίζουσες ακτινοβολίες στους δήμους Orte και Gallese

Στην περιοχή του δήμου Orte στην επαρχία Viterbo, προβλέπεται να γίνει εγκατάσταση ενός δορυφορικού σταθμού για κινητή τηλεφωνία 5 Ghz (Γιγαχέρτζ). Η εγκατάσταση αυτή θα πραγματοποιηθεί σε περιοχή φυσικού κάλους μεγάλου περιβαλλοντικού και αρχαιολογικού ενδιαφέροντος που προστατεύεται από την ιταλική νομοθεσία δεδομένου ότι κατά τη διάρκεια των εργασιών ήρθαν στο φως σημαντικά αρχαιολογικά ευρήματα.

Το έργο αυτό έχει εξάλλου δημιουργήσει στους κατοίκους της περιοχής και ιδίως του γειτονικού δήμου του Gallese σοβαρή ανησυχία για τις πιθανές αρνητικές επιπτώσεις που θα επιφέρει στην υγεία των κατοίκων αλλά και στο περιβάλλον.

Στις 25 Μαρτίου 1998, το Περιφερειακό Διοικητικό Δικαστήριο του Λάτσιο έκανε δεκτό το αίτημα για την αναστολή της οικοδομικής άδειας για την κατασκευή του έργου το οποίο είχαν υποβάλει ο δήμος του Gallese και ορισμένες ενώσεις καταναλωτών. Στις 15 Μαΐου 1998 το Συμβούλιο Επικρατείας έκανε δεκτή την έφεση που άσκησε η κατασκευαστική εταιρία (ELSACOM S.p.A. - Όμιλος IRI FINMECCANICA) και ανακάλεσε την απόφαση αναστολής που είχε εκδόσει το Περιφερειακό Διοικητικό Δικαστήριο του Λάτσιο μη αναγνωρίζοντας τον άμεσο κίνδυνο που συνεπάγεται το έργο για τη δημόσια υγεία.

Υπό το πρίσμα των ανωτέρω και λαμβάνοντας υπόψη την απάντηση της Επιτροπής στην προηγούμενη γραπτή μου ερώτηση E-2630/97(1) στις 23 Οκτωβρίου 1997, ερωτάται η Επιτροπή:

1. Κρίνει άραγε σκόπιμο να παρέμβει ενώπιον των αρμόδιων ιταλικών αρχών με σκοπό την απαγόρευση της κατασκευής του έργου υπέρ της προστασίας της φυσικής και αρχαιολογικής κληρονομιάς της περιοχής;

2. Έχουν μήπως εκπονηθεί εν τω μεταξύ νέες οδηγίες ή άλλα σχετικά έγγραφα που αφορούν το ανωτέρω ζήτημα;

3. Δεν κρίνει ότι η κατασκευή του δορυφορικού σταθμού πλήττει το αναφαίρετο δικαίωμα στην υγεία των κατοίκων της περιοχής;

4. Δεν θεωρεί ότι απουσία μελέτης με την οποία αποδεικνύεται ο κίνδυνος που συνεπάγονται τα ηλεκτρομαγνητικά κύματα (μη ιοντίζουσες ακτινοβολίες), αλλά και απουσία μελέτης που να αποδεικνύει το αντίθετο, πρέπει πάντοτε η επιλογή να είναι ούτως ή άλλως υπέρ της υγείας των πολιτών;

5. Μπορεί να παράσχει γενική άποψη επί του θέματος;

Απάντηση του κ. Flynn εξ' ονόματος της Επιτροπής

(11 Σεπτεμβρίου 1998)

1. Η εξέταση των μέτρων σχετικά με την έγκριση των σχεδίων κατασκευών εναπόκειται στα κράτη μέλη. Εντούτοις πρέπει να τηρούνται οι διατάξεις της Κοινότητας σχετικά με την προστασία της φυσικής και αρχαιολογικής κληρονομιάς και τον αντίκτυπο των εγκαταστάσεων για το περιβάλλον.

2. Η νομοθεσία σχετικά με το θέμα παραμένει όπως περιγράφεται στην απάντηση της Επιτροπής στη γραπτή ερώτηση E-2630/97 της κας Angelilli(2). Όσον αφορά την επιστημονική τεκμηρίωση σχετικά με τις πιθανές επιπτώσεις των ηλεκτρομαγνητικών πεδίων, η Επιτροπή υποστήριξε έκτοτε μία μελέτη σχετικά με πιθανές επιπτώσεις των υποκειμενικών συμπτωμάτων και των ηλεκτρομαγνητικών πεδίων για την υγεία. Η μελέτη δημοσιεύτηκε από το Εθνικό Ίδρυμα για την Εργασιακή Ζωή της Σουηδίας. Ένα αντίτυπο διαβιβάστηκε απευθείας στο αξιότιμο μέλος και στη Γραμματεία του Κοινοβουλίου.

3.-4. Όσον αφορά την κοινοτική νομοθεσία για την υγεία και την ασφάλεια κατά την εργασία, η Επιτροπή υπέβαλε πρόταση(3), με βάση το άρθρο 118Α της Συνθήκης ΕΚ, περί των ελάχιστων προδιαγραφών ασφάλειας και υγείας που αφορούν την έκθεση των εργαζομένων σε κίνδυνους οφειλόμενους στους φυσικούς παράγοντες, συμπεριλαμβανομένης και της ιοντίζουσας ακτινοβολίας. Αυτή η πρόταση βρίσκεται ακόμη στο στάδιο της διαπραγμάτευσης στο Συμβούλιο.

Δεν υπάρχει κοινοτική νομοθεσία για τη δημόσια υγεία που να αφορά την έκθεση σε μη ιοντίζουσα ακτινοβολία. Δεσμευτικές διατάξεις στον τομέα αυτό εναπόκεινται στην αρμοδιότητα των κρατών μελών.

Εφόσον υπάρχει σαφής απόδειξη των δυσμενών θερμικών επιπτώσεων που προκύπτουν από την έκθεση σε ηλεκτρομαγνητικά πεδία, η Επιτροπή υπέβαλε προτάσεις, βάσει του άρθρου 129 της Συνθήκης, σχετικά με τον περιορισμό της έκθεσης του γενικού κοινού(4). Αυτή η πρόταση σύστασης του Συμβουλίου παρέχει το πλαίσιο των επιπέδων αναφοράς και περιέχει τους βασικούς περιορισμούς για την πρόληψη των αποδεδειγμένων δυσμενών επιπτώσεων για την υγεία. Βασίζεται στον οδηγό που εκδόθηκε από τη Διεθνή Επιτροπή για την προστασία από μη ιοντίζουσες ακτινοβολίες (ICNIRP). Η επιστημονική συντονιστική επιτροπή της Ευρωπαϊκής Επιτροπής έλαβε υπόψη τη συμβουλή της ICNIRP σχετικά με το θέμα αυτό. Όσον αφορά άλλες συνέπειες, όπως η δημιουργία ή η προαγωγή του καρκίνου, προς το παρόν δεν υπάρχει επιστημονική βάση για την έκδοση συστάσεων. Για το λόγο αυτό, η επιστημονική ελεγκτική επιτροπή συνιστά να συνεχιστούν υπό έλεγχο οι ερευνητικές δραστηριότητες. Η Επιτροπή από την πλευρά της συμπεριέλαβε δραστηριότητες για τον τομέα αυτό στις προτάσεις της σχετικά με το 5ο πρόγραμμα έρευνας και τεχνολογικής ανάπτυξης.

(1) ΕΕ C 102, 3.4.1998, σελ. 78.

(2) ΕΕ C 102, 3.4.1998.

(3) Πρόταση της Επιτροπής για μια οδηγία του Συμβουλίου περί των ελάχιστων προδιαγραφών ασφάλειας και υγείας που αφορούν την έκθεση των εργαζομένων σε κινδύνους οφειλόμενους στους φυσικούς παράγοντες - ΕΕ C 77, 18.3.1993.

(4) Πρόταση σύστασης του Συμβουλίου σχετικά με τον περιορισμό της έκθεσης του γενικού κοινού σε ηλεκτρομαγνητικά πεδία 0 Hz-300 GHz - COM(98)268 τελικό.